
Budapest Főváros XIV. Kerület Zugló Önkormányzata
Alpolgármestere





       

Szám: 123-173/2023.
Sürgősséggel tárgyalandó

Sürgősség indoka: A pályázat benyújtásának február 28-i véghatárideje miatt szükséges a döntés meghozatala az előterjesztésben foglaltak alapján.
Nyilvános ülésen tárgyalandó!

Napirend száma: 
Képviselő-testület 2023. február 23-i ülésére
Tisztelt Képviselő-testület!

Tárgy: 
Döntés pályázat benyújtásáról a Fővárosi Szolidaritási Alap 2022 felhívására
I. Előzmények

A Fővárosi Szociális Közalapítvány meghirdette a Fővárosi Szolidaritási Alap 2022 program felhívását. A program hozzá kíván járulni a budapestiek szociális biztonságának megerősítéséhez, a szociális problémák enyhítéséhez, a jóléti intézményrendszer fejlesztéséhez és bővítéséhez. 
Választható célok:

A) Lakhatási válsághelyzet kezelése
B) Akadálymentesítés
C) Párkapcsolati és családon belüli erőszak megelőzése, az áldozatok védelme és támogatása
D) Közösségi ellátások fejlesztése
E) Fogyatékos, pszichiátriai vagy szenvedélybeteg személyek részére biztosított támogatott lakhatás szolgáltatás fejlesztése
A rendelkezésre álló keretösszeg összesen 300 millió Ft.

1 pályázat megvalósításához legfeljebb 80 millió Ft támogatás nyerhető el.

Beadási határidő: 2023. február 28.
Támogatás intenzitás: 
· önkormányzatok/önkormányzati fenntartású intézmények esetén 60 %
A pályázatok tartalmi értékelésére az alábbi főbb szempontok alapján kerül sor:

· Szolidaritási szempont

· A kerület lakosságának szociális helyzete

· Szakmai terv kidolgozottsága, átláthatósága
· A kiírás céljainak való megfelelés

· A projekt összhangja a releváns fővárosi és kerületi stratégiai dokumentumokkal

· A projekt hozzájárulása a célcsoport rászorultabb, sérülékenyebb, hátrányos megkülönböztetésnek inkább kitett, illetve a meglévő programokhoz vagy szolgáltatásokhoz kevésbé hozzáférő alcsoportjainak a támogatásához, ellátásához.

· A projekt hozzájárulása valamelyik fővárosi vagy kerületi ellátási hiányterület fejlesztéséhez, illetve a jóléti intézményrendszer területi egyenlőtlenségeinek a csökkentéséhez

· Érintettek bevonása, illetve releváns szakmai szervezetekkel való együttműködés a projekt kialakítása és megvalósítása során.

· A pályázó kapcsolódó szakmai tapasztalata.

· Várható eredményesség, elérendő társadalmi hatás

· Az akadálymentesség elvárásainak való megfelelőség

· A projekt megvalósítási időszakot követő fenntarthatósága

· Pénzügyi terv értékelésének szempontjai
· Költségvetési terv megalapozottsága, koherenciája
· Hatékonysági szempont érvényesülése
· A szakmai tartalom és a költségvetési terv összhangja
A készülő pályázat a D) Közösségi ellátások fejlesztése cél megvalósítására irányul:
„Közösségépítés a Rákosszeg park – Sárrét park környékén” - 1142, Sárrét park 2. szám alatti, 55m2-es ingatlan felújítása és közösségi térként való hasznosítása
A pályázati kiírás céljának megfelelően projekt 

· a szegénységben vagy más hátránnyal élő csoportok társadalmi, kulturális részvételét fejlesztő, a megértést, a befogadást, a felzárkózást, az esélyegyenlőség megvalósulását elősegítő programokkal, tevékenységekkel és szolgáltatásokkal tervez;

· a helyi társadalom kapcsolatrendszerének, közösségi életének, érdekérvényesítésének, az állampolgári részvétel fejlődését elősegítő, közösségfejlesztő programokat, tevékenységeket vagy szolgáltatásokat szervez.
Pályázó: Budapest Főváros XIV. Kerület Zugló Önkormányzata

Együttműködő partner: Zuglói Cserepes Kulturális Non-profit Kft.

A Zuglói Cserepes Kulturális Non-profit Kft. Zugló Önkormányzatának saját tulajdonú, integrált rendszerben működő művelődési intézménye. A pályázathoz együttműködő partnerként a szakmai tapasztalatával járul hozzá a megvalósítási időszak 12 hónapja alatt.
A projekt tervezett költségvetése: 37.500.000 Ft, melyből

· Támogatás (60%): 22.500.000 Ft

· Önerő (40%): 15.000.000 Ft. Az önerő az ingatlan rendelkezésre bocsájtásának értéke a megvalósítási és fenntartási időszakra számítva 13.716.000 Ft, továbbá pénzeszközként 1.284.000 Ft.
A pályázat benyújtásának február 28-i véghatárideje miatt szükséges a döntés meghozatala az előterjesztésben foglaltak alapján.
II. Vélemények                                      __________________________________________
· A pályázati anyag összeállítása jelenleg folyamatban van.
A projekt szükségességének indoklása:

Évek óta megoldatlan probléma a területen élők közötti feszültségek kezelése:

Zugló egyik magas presztízsű, jól frekventált, könnyen megközelíthető lakóterületének egy részén, a Rákos-patak mellett a 60-as években épített négy emeletes panelházak közé 4 kilenc emeletes toronyház megépítésére is sor került a Rákosszeg parkban és a Sárrét parkban, amelyeket jelenleg a fővárosi önkormányzat családok átmeneti otthonaként, munkásszállóként, valamint önkormányzati bérlakásként működtet, illetve a zuglói önkormányzat is fenntart önkormányzati bérlakásokat a területen.

Azáltal, hogy az említett épületekben jórészt alacsony státuszú, sok esetben hátrányos helyzetű és sok problémával küszködő emberek, családok élnek, azt is jelenti, hogy a terület lakosságának szociokulturális háttere nagyon vegyes. Ez a helyzet sokszor konfliktusforrásként jelentkezik, nehezíti a békés együttélést. A probléma komplexitásából adódóan szükség lenne olyan megoldásokat találni, melyek hosszútávon képesek enyhíteni vagy orvosolni a felmerülő problémákat. A helyi közösségi kapcsolatok, a civil, valamint intézményi hálózatok erősítése hozzájárulhatna ahhoz, hogy a helyi közösség képessé váljon a saját erőforrásaira és motivációira is támaszkodva felismerni és megérteni az őket érő kihívásokat, valamint kidolgozni és megvalósítani az ezekre adható megoldásokat.

A terület képviselője közösen a Családok Átmeneti Otthona vezetőjével 3 alkalomból álló közösségi beszélgetés sorozatot kezdeményezett a lakosság részvételével (január 27., február 3., 10.), amelynek a Zuglói Munkácsy Mihály Általános Iskola adott otthont.

A terület lakossága körében régóta megfogalmazódott és az említett közösségi beszélgetés sorozaton megerősítették a résztvevők az egymáshoz való kapcsolódási igényüket továbbá, hogy közös tevékenységeket szeretnének megvalósítani, például idősek és fiatalok közös tevékenységei, csoportok képviselőivel, igényük van a közösségfejlesztésre, ezek a beszélgetések függetlenül a pályázattól a jövőben is folytatódnak. 

Adott a pályázat, amely keretet adhatna a közös tevékenységeknek, és a lakosság, akik nyitottak arra, hogy a saját erőforrásaikat, készségeiket a közjó érdekében felajánlják.

A civil és intézményi hálózatok erősítése érdekében a kialakításra kerülő közösségi tér lehetőséget teremtene az érintett és érdekelt civil szervezetek és kezdeményezések, valamint önkormányzati intézmények számára, hogy a helyi közösség fejlődése és a problémák orvoslása érdekében szolgáltatásokat nyújtsanak, programokat, kampányokat szervezzenek a helyszínen.
Meggyőződésünk szerint a kapcsolódások révén ez eddig felmerül, felszínre került konfliktusok oldódnak és csökkenni fognak.

Az Önkormányzat a pályázatában vállalja, hogy Budapest XIV. kerületében a közösségi tér helyét biztosítja, az Önkormányzat tulajdonát képező 1142 Budapest, Sárrét park 2. szám alatti bérleményben.
Főmérnökség véleménye: Észrevételt nem tesz.
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények
Az előterjesztést a Gazdasági Bizottság tárgyalja.
IV. Döntési javaslat

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező önkormányzati határozati javaslatot.

Az 1. melléklet szerinti határozathozatal a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel. 

Budapest, 2023. február 17. 

Horváth Zsolt


alpolgármester
Mellékletek: 
1. melléklet: Határozati javaslat

2. melléklet: Fővárosi Szolidaritási Alap 2022 felhívása
Az előterjesztést készítette:
Szuchy Zsuzsanna osztályvezető (Pályázati Osztály)

1. melléklet a 123-173/2023. előterjesztéshez

Budapest Főváros XIV. Kerület Zugló Önkormányzata Képviselő-testülete
……/2023. (…) önkormányzati határozata
pályázat benyújtásáról a Fővárosi Szolidaritási Alap 2022 felhívására
1. Budapest Főváros XIV. Kerület Zugló Önkormányzata Képviselő-testülete úgy dönt, hogy támogatja a Zugló Önkormányzatának, mint főpályázónak pályázat benyújtását a Fővárosi Szolidaritási Alap felhívására.
2. Budapest Főváros XIV. Kerület Zugló Önkormányzata Képviselő-testülete úgy dönt, hogy a támogatás elnyerése esetén a pályázat önerőjéhez az 1.284.000 Ft keretösszeget a Zuglói Fejlesztési Alap terhére biztosítja.
3. Budapest Főváros XIV. Kerület Zugló Önkormányzata Képviselő-testülete sikeres pályázat esetén felhatalmazza a polgármestert a támogatási szerződés aláírására. 
Határidő: folyamatos
Felelős: Horváth Zsolt alpolgármester (Pályázati Osztály úján)

